Տարեվերջին գրեթե բոլոր բնագավառներում, ոլորտի պատասխանատուները, ղեկավարները, մասնագետները, լրագրողները, կամ պարզապես շահառուները փորձում են ամփոփել անցնող տարվա արդյունքները: Հատկապես մրցութային այնպիսի ոլորտում, ինչպիսին սպորտն է` ընդունված է ոչ միայն տարեվերջին, այլև ամսական կամ երբեմն նույնիսկ շաբաթական կտրվածքով որոշել առաջատարներին, հաջողակներին և այլն: Երևի բոլոր մարզաձևերում, թե միջազգային և թե տեղական մակարդակով տարվա մերջին որոշում են լավագույններին, բացի այդ լավագույն մարզիկներին են որոշում ոչ միայն ըստ մարզաձևերի, այլև` ընդհանուր առմամբ: Որպես կանոն, տարվա լավագույն մարզիկներին որոշում են կամ ոլորտի մասնագետները, կամ մարզական լրագրողները, կամ այս երկու խմբերը միասին: Սակայն վերջին շրջանում, հատկապես էլեկտրոնային լրատվամիջոցների զարգացման արդյունքում տարբեր քվեարկություններ են կազմակերպվում նաև ընթերցողների, այսինքն` մարզասերների շրջանում: Ի վերջո` սպորտը հենց հանդիսատեսի ու մարզասերի շնորհիվ է դարձել այնպիսին, ինչպիսին այսօր է` բազմամիլիոնանոց պայմանագրերով, գովազդներով, լեփ-լեցուն մարզադաշտերով, ֆան-ակումբներով, հեռուստատեսային հատուկ ալիքներով և այլն, էլ չենք խոսում "աշխարհը գրաված" բուքմեյքերական "վիշապի" մասին: